Diari Oficial de la Generalitat Valenciana


Sumari del DOGV 6468, del 25-02-2011 (2011/2196)

ORDE 5/2011, de 18 de febrer, de la Conselleria d'Agricultura, Pesca i Alimentació, per la qual s'establixen les bases reguladores de les ajudes als agricultors que utilitzen els servicis d'assessorament a les explotacions agràries a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6468

Data del DOGV
:   25-02-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2196


Data del document
:   18-02-2011

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * legislació
    * explotació agrària

ORDE 5/2011, de 18 de febrer, de la Conselleria d'Agricultura, Pesca i Alimentació, per la qual s'establixen les bases reguladores de les ajudes als agricultors que utilitzen els servicis d'assessorament a les explotacions agràries a la Comunitat Valenciana. [2011/2196]  
L'anticipació i adaptació als canvis a què està compromesa l'activitat agrària és decisiva per a la millora de la competitivitat, la sostenibilitat mediambiental i la integració en la cadena agroalimentària de les explotacions agràries.  
L'activitat agrària s'ha d'adaptar a les noves demandes de la societat, pel que fa al respecte al medi ambient, sanitat animal i vegetal, benestar dels animals i salut publica, i també a l'ús racional dels recursos de l'explotació; ha de conservar la biodiversitat i ha d'adoptar les accions que mitiguen el canvi climàtic.  
Per a fer front als esmentats reptes i millorar la seua capacitat tècnica, els agricultors i ramaders han de disposar del suport tècnic necessari i de les ajudes per a sufragar les esmentades despeses, que facilitarà i incrementarà la qualitat i l'extensió dels servicis d'assessorament.  
En el Reglament 1698/2005, de 20 de setembre de 2005, del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), s'establixen unes ajudes decreixents al llarg d'un període màxim de cinc anys, amb la finalitat de cobrir els costos d'implantació de servicis d'assessorament i establixen igualment ajudes per a fer front al cost d'utilització, pels agricultors, dels servicis d'assessorament que incloguen, com a mínim, els requisits de gestió obligatoris i les condicions agrícoles i mediambientals.   
En el Marc Nacional de Desenvolupament Rural 2007-2013 es contempla la implantació de les mesures horitzontals que donen suport al funcionament del servici d'assessorament a les explotacions agràries, i faciliten l'accés dels agricultors als servicis d'assessorament a les explotacions, destinats a millorar el rendiment global i el comportament ambiental de la seua explotació.  
El Reglament (CE) número 73/2009, de 19 de gener de 2009, del Consell, deroga el Reglament número 1782/2003 i considera la necessitat continuar aplicant el sistema complet per a oferir assessorament a les explotacions agràries. En el Reglament (CE) número 73/2009, s'establix igualment que l'anomenat sistema d'assessorament a les explotacions que és voluntari per als agricultors i que tracta, com a mínim, els requisits legals de gestió enumerats en el seu annex II i les bones condicions agràries i mediambientals esmentades en l'article 6 i definides per l'estat membre, sobre la base del marc establit en el seu annex III.   
En el Reial Decret 486/2009, de 3 d'abril, que substituïx el Reial Decret 2352/2004, de 23 de desembre, s'establixen els requisits legals de gestió i les bones condicions agràries i mediambientals, i té en compte les modificacions de la legislació comunitària i les recomanacions de la Comissió en relació a l'aplicació de la condicionalitat.  
El Reial Decret 108/2010, de 5 de febrer, deroga el Reial Decret 520/2006, de 28 d'abril, que regulava les entitats que presten servici d'assessorament a les explotacions agràries i així mateix la concessió d'ajudes a la seua creació, adaptació i utilització.  
Sense perjudici de l'aplicabilitat de les disposicions anteriorment indicades, es fa necessari desenvolupar la normativa en l'àmbit de la Comunitat Valenciana, d'acord amb les modificacions presentades a la Comissió per a la seua aprovació referents a la normativa comunitària en el Marc Nacional i en el Programa de Desenvolupament Rural de la Comunitat Valenciana 2007-2013, aprovat per la Decisió de la Comissió C (2008) 3841, de 16 de juliol de 2008, al seu torn, modificada per la Decisió de la Comissió C(2010) 1168, de 26 de febrer, per la qual s'aprova la revisió del Programa de Desenvolupament Rural de la Comunitat Valenciana per al període 2007-2013.  
En l'Orde de 3 de desembre de 2009, de la Conselleria d'Agricultura, Pesca i Alimentació, es regula el reconeixement i registre d'entitats amb servicis d'assessorament a les explotacions agràries a la Comunitat Valenciana i s'establixen les condicions per al reconeixement de les entitats d'assessorament, l'àmbit d'actuació de les quals és la Comunitat Valenciana.  
Així mateix, en l'Orde 20/2010, de 24 de juny, s'establixen les bases reguladores de les ajudes per a la creació o adequació de les entitats d'assessorament.  
Per consegüent, és necessari complementar les anteriors disposicions, dictant les bases reguladores del règim d'ajudes a la Comunitat Valenciana, per a la utilització, pels agricultors, dels servicis d'assessorament a les seues explotacions.  
D'acord amb les competències exclusives en agricultura i ramaderia que té atribuïdes la Generalitat per l'Estatut d'Autonomia de la Comunitat Valenciana, en els articles 49.1.10a i 3.3a, d'acord amb les bases i l'ordenació de l'activitat econòmica general, i fent ús de les atribucions conferides en l'article 28 e de la Llei 5/1983, del Consell, en la redacció feta per la Llei 12/2007, de 20 de març.  
Per això, i fent ús de les atribucions que em són conferides:  
ORDENE  
Article 1. Objecte i àmbit d'aplicació  
Establir les bases reguladores sobre un règim d'ajudes per a la concessió de subvencions en règim de concurrència competitiva als titulars d'explotacions de la Comunitat Valenciana per a la utilització de servicis d'assessorament prestats per entitats regulades per l'Orde de 3 de desembre de 2009.  
Article 2. Beneficiaris i requisits  
Es poden concedir ajudes als titulars d'explotacions agràries ubicades a la Comunitat Valenciana que estiguen al corrent de les seues obligacions fiscals i amb la Seguretat Social, ja siguen persones físiques o jurídiques i que, de manera voluntària, utilitzen els servicis d'assessorament. També tindran la consideració de beneficiàries les agrupacions de persones físiques o jurídiques, comunitats de béns i unitats econòmiques sense personalitat jurídica. En estes agrupacions, conforme a l'article 11.3 de la Llei 38/2003, de 17 de novembre, General de Subvencions, s'ha de fer constar expressament, tant en la sol·licitud com en la resolució de concessió, els compromisos assumits per cada membre i també l'import que aplicarà a cada un d'estos, que tindran igualment la condició de beneficiari. Així mateix, han de procedir al nomenament d'un únic representant de l'agrupació amb poders suficients per a complir les obligacions que com a beneficiari corresponguen a l'agrupació.  
S'entendrà ubicada una explotació a la Comunitat Valenciana quan més del 50 per cent de la seua superfície agrícola útil (SAU) pertanga geogràficament a esta.  
Article 3. Ajudes per a la utilització dels servicis d'assessorament  
1. Es pot concedir ajuda als titulars d'explotacions per a sufragar les despeses, en concepte d'honoraris, incorregudes per la consulta als servicis d'assessorament, els informes o dictàmens dels quals tinguen com a objecte avaluar el rendiment i la viabilitat de les explotacions i determinar el compliment i, si s'escau, proposar millores relatives a l'aplicació, per aquells, de mesures relacionades amb les matèries indicades en l'article 2.1 de l'Orde de 3 de desembre de 2009, de la Conselleria d'Agricultura, Pesca i Alimentació, i a més de les anteriors, d'obligat assessorament, les esmentades en apartat 2 del mateix article 2.  
2. L'import de les despeses màxim auxiliable és de 1.875 euros i, la intensitat de l'ajuda el 50 per cent de les esmentades despeses.  
3. A la intensitat de l'ajuda prevista en l'apartat anterior es poden addicionar 20 punts percentuals, si el sol·licitant és titular d'una explotació que tinga resolució vigent de concessió d'ajudes agroambientals o d'indemnització compensatòria en zones desfavorides o d'ajudes directes.  
Per al criteri de situació d'una explotació quan es trobe ubicada en més d'un municipi es considerarà situada en aquell municipi on es trobe la major part de la seua superfície.  
4. La intensitat de l'ajuda prevista en els apartats anteriors pot ser 10 punts percentuals superior si l'explotació està ubicada en zona de muntanya o en zona amb dificultats diferents de les de muntanya, en els termes previstos en l'article 27 del Reglament (CE) 1698/2005, en zona Natura 2000, o en zones vulnerables a la contaminació per nitrats.  
5. L'ajuda per utilització dels servicis d'assessorament que es regula en este article està limitada, en tot cas, un 80 per cent de les despeses facturades i l'import de l'ajuda no pot ser superior a 1.500 euros per servici d'assessorament complet i, este import màxim és també l'import màxim subvencionable per explotació.  
6. L'ajuda per a utilitzar els servicis d'assessorament agrícola es pot sol·licitar i concedir, com a màxim, dos vegades per explotació en el període 2011-2013 i el seu import es pot distribuir en dos anualitats consecutives, i es realitzarà el pagament de cada anualitat en l'exercici per al qual es va concedir.  
7. Conforme al Reial Decret 1852/2009, de 4 de desembre, en el qual s'establixen els criteris per a subvencionar les despeses en el marc dels programes de desenvolupament rural cofinançats pel Fons Europeu Agrícola de Desenvolupament Rural (FEADER), no seran admissibles les despeses efectuades amb anterioritat a la sol·licitud de l'ajuda ni l'impost del valor afegit.   
8. De la mateixa manera, d'acord amb allò que s'ha indicat en l'article 70.7 del Reglament (CE) número 1698/2005, les despeses finançades per estes ajudes no seran cofinançades, per mitjà de la contribució dels fons estructurals, del Fons de Cohesió o de qualsevol altre instrument financer comunitari.  
Les despeses d'assessorament de membres d'una organització de productors de fruites i hortalisses (OPFH) amb contribució econòmica específica dels socis que es beneficien de l'assessorament, s'han d'acollir a les ajudes previstes en els fons operatius de l'OPFH.  
Es poden acollir a estes ajudes les despeses d'assessorament dels socis d'una OPFH quan no estiguen incloses en cap programa operatiu d'esta o sense pressupost.  
Tot sol·licitant de l'ajuda ha de manifestar que no percep ajudes incompatibles amb les sol·licitades, la qual cosa es verificarà per mitjà dels controls administratius i sobre el terreny.  
Article 4. Sol·licitud i terminis de presentació  
1. Les sol·licituds d'ajudes previstes en esta orde, als titulars d'explotacions que utilitzen els servicis d'assessorament, s'han de formalitzar en instància degudament emplenada i s'han de presentar a la Conselleria d'Agricultura, Pesca i Alimentació, carrer d'Amadeu de Savoia, número 2, 46517 València, o en qualsevol dels altres llocs a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntaran a la sol·licitud la documentació que en esta s'especifica. La Conselleria d'Agricultura, Pesca i Alimentació facilita models normalitzats de sol·licitud, i es poden trobar en la Conselleria d'Agricultura, Pesca i Alimentació o en el web ().  
2. El termini de presentació de sol·licituds corresponents a la convocatòria de cada any s'establirà mitjançant una resolució de la directora de l'Agència Valenciana de Foment i Garantia Agrària publicada en el Diari Oficial de la Comunitat Valenciana.  
3. Si la sol·licitud no tinguera els requisits, no s'aportara la totalitat de la documentació sol·licitada o hi hagueren defectes en la documentació aportada, es requerirà al sol·licitant perquè en un termini de deu dies hàbils, comptats a partir del següent al de la notificació, esmene els defectes advertits o hi adjunte els documents preceptius, amb indicació que si així no ho fera, se'l considerarà desistit de la seua sol·licitud, prèvia resolució, en els termes que es preveuen en l'article 71 de la Llei 30/1992, de 26 de novembre.  
4. El termini màxim per a resoldre i notificar-li la resolució de les ajudes és de quatre mesos, comptats a partir de la data de publicació de la convocatòria anual. Transcorregut este termini sense que s'haja notificat resolució expressa, els interessats poden entendre desestimada la seua sol·licitud per silenci administratiu, de conformitat amb allò que es disposa en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana i, en l'article 44 de la Llei 30/1992, de 26 de novembre.  
5. Examinades les sol·licituds i la documentació que en estes es demana, s'ha de comprovar el compliment dels requisits exigits i s'ha d'aplicar, si s'escau, l'orde de prioritats que per a la seua aprovació s'establix en el punt 7 d'este article per un òrgan col·legiat constituït pels titulars de l'Àrea de Garantia Agrària, del Servici d'Ajudes Estructurals i de la Secció d'Ajudes a les Rendes que ha d'elevar la proposta de resolució corresponent al titular de la Direcció General de Producció Agrària per delegació del director de l'Agència Valenciana de Foment i Garantia Agrària per Acord de Delegació de 8 de setembre de 2009 (DOCV núm. 6121, de 13.10.2009), pel qual es deleguen les funcions d'autorització de pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació, així com de la Conselleria de Medi Ambient, Aigua, Urbanisme i Habitatge.  
Els expedients de les ajudes previstes en esta orde es tramitaran a través del Servici d'Ajudes Estructurals de l'Àrea de Garantia Agrària i en la seua resolució s'ha de fer constar expressament que és una ajuda cofinançada pel Fons Europeu Agrícola de Desenvolupament Rural (FEADER).  
Davant dels actes administratius que posen fi a la via administrativa, es pot interposar recurs potestatiu de reposició davant del titular de la Direcció de l'Agència Valenciana de Foment i Garantia Agrària en el termini d'un mes, a comptar des de l'endemà a aquell en què tinga lloc la seua notificació, de conformitat amb allò que s'establix en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, en la seua redacció feta per la Llei 4/1999, o bé directament recurs contenciós administratiu en el termini de dos mesos, comptats des de l'endemà de la seua notificació, davant del Jutjat Contenciós Administratiu, de conformitat amb allò que s'establix en l'article 8.3 de la Llei de la Jurisdicció Contenciosa Administrativa.  
6. En el cas que el conjunt de sol·licituds de subvenció sol·licitades, represente una quantitat superior a l'import global màxim assignat en una anualitat a la línia pressupostària corresponent, sobre la base d'allò que s'establix en l'article 28 del text refós de la Llei d'Hisenda Pública de 26 de juny de 1991, la Conselleria d'Agricultura, Pesca i Alimentació, es dictarà una resolució desestimatòria per este motiu, sense que això concedisca prioritat ni cap dret a les sol·licituds que pogueren presentar en anys posteriors.  
7. Per al supòsit de l'apartat anterior i per a l'aplicació d'allò que s'ha disposat, s'establix entre les sol·licituds presentades el següent criteri de prioritat per a la selecció de beneficiaris i atorgament de les subvencions pel qual, ateses aquelles enquadrades en el primer criteri de prioritat, serà possible atendre aquelles que estiguen compreses en el segon criteri, així successivament:  
- Que el titular de l'explotació siga agricultor jove, que haja complit 18 anys i no haja complit 40 anys i exercisca o pretenga exercir l'activitat agrària, o siga dona.  
- Que es tracte d'una explotació qualificada com prioritària com es definix en el Marc Nacional 2007-2013 o la qualificació de la qual haja sigut sol·licitada, almenys, amb tres mesos d'anterioritat a l'inici del termini de presentació de sol·licituds d'ajudes.  
- Que l'explotació estiga ubicada en zona de muntanya o en zona amb dificultats diferents de les de muntanya, en els termes que es preveuen els articles 36 a (i) i (ii) i 37 del Reglament (CE) número 1698/2005, en zona Natura 2000 o en zones vulnerables a la contaminació per nitrats.  
- Que el titular haja assumit compromisos agroambientals o participe en programes de qualitat dels aliments en vigència o siga un productor ecològic.  
- Que l'agricultor haja sol·licitat ajudes dirigides per a l'adaptació i mitigació dels efectes del canvi climàtic i la millora en la gestió de l'aigua.  
- Sol·licituds amb una major dimensió de l'explotació en unitats de treball anual (UTA).  
- Explotacions amb major percentatge de treballadors discapacitats.  
- Aplicat el criteri de prioritats, si s'haguera de desestimar algun sol·licitant dins dels anteriors apartats, es desestimarien aquells amb data registre de sol·licitud posterior.  
Si no complix el sol·licitant algun dels criteris que foren valorats en el procés de selecció de la seua sol·licitud, es procedirà d'acord amb els articles 36 i 37 de la Llei 38/2003, de 17 de novembre, General de Subvencions, a invalidar la resolució de concessió o, si s'escau, al reintegrament de les ajudes percebudes.  
8. Per a poder sol·licitar les ajudes s'ha d'emplenar la documentació següent:  
8.1. Amb caràcter general  
a) L'interessat o el seu representant presentaran declaració responsable de compliment del requisit de ser titular de l'explotació que declaren en la sol·licitud, i s'ha de comprometre a acreditar-la amb documents admissibles en dret per a la seua verificació efectiva, quan prèvia selecció per mostratge se li requerisca per la Conselleria d'Agricultura, Pesca i Alimentació que en tot cas, serà amb anterioritat al pagament de l'ajuda.  
b) Declaració de la superfície de cada cultiu de l'explotació i/o l'espècie i el nombre de caps de bestiar.  
c) Informe amb pressupost desglossat d'una oficina d'assessorament d'entitat reconeguda que justifique les necessitats en assessorament de l'explotació i de les despeses del servici.  
d) Declaració responsable de no estar sotmés a les prohibicions per a obtindre la condició de beneficiari, que s'establixen en l'article 13 de la Llei 38/2003, General de Subvencions.  
e) Declaració responsable sobre el compliment de la normativa d'integració laboral de persones amb discapacitat o, si s'escau, l'exempció de l'esmentada obligació (article 5.3 del Decret 279/2004, de 17 de desembre).  
f) Declaració responsable de no percebre per a la mateixa finalitat altres ajudes nacionals o de fons comunitaris.  
g) Número de compte corrent. En cas que no estiga donat d'alta en la base de dades corresponent s'ha de presentar el full de manteniment de tercers degudament emplenat.  
8.2. Les entitats amb personalitat jurídica, a més, han de presentar:  
Escriptura de constitució o estatuts i acord de l'òrgan competent de l'entitat de sol·licitar les ajudes i del nomenament del representant.  
8.3. Les entitats sense personalitat jurídica, a més d'allò que s'ha expressat en l'apartat 8.1, han de presentar document acreditatiu del representant, identificació de tots els membres de l'entitat i compromís individual de cada un d'estos.  
8.4. Els jóvens agricultors que exercisquen l'activitat agrària i sol·liciten acollir-se al primer criteri de priorització que s'establix en l'apartat 7 d'este article, han de presentar certificat actualitzat de vida laboral. Els jóvens que en el moment de la sol·licitud no puguen encara acreditar l'activitat agrària, han d'acreditar-la, en tot cas, amb anterioritat a la proposta de pagament de les ajudes.  
9. D'acord amb allò que es disposa en l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, no serà necessari presentar els documents que ja estiguen en poder de l'administració i les dades dels quals no hagen variat i continuen sent vigents, i s'ha d'indicar l'expedient o procediment en què va ser presentada.  
10. La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent de les obligacions fiscals (Agència Tributària i Generalitat Valenciana) i davant de la Seguretat Social, i en este cas el sol·licitant no ha d'aportar el corresponent certificat. El sol·licitant pot denegar expressament el consentiment i ha d'aportar llavors els certificats corresponents.  
11. No tindran possibilitat d'esmena les sol·licituds presentades fora del termini de la convocatòria i seran arxivades.  
12. Finalitzat el termini de presentació de sol·licituds no s'admetran canvis que incrementen la quantia de les despeses previstes per a les quals se sol·licita ajuda.  
13. L'òrgan gestor pot requerir d'ofici al sol·licitant de les ajudes tots aclariments, ampliacions d'informació i documentació complementària que siga necessària per a dictar la resolució i garantir el compliment de requisits i compromisos adquirits.  
14. A estes ajudes els serà aplicable allò que es disposa en l'article 6 de la Llei 38/2003, de 17 de novembre, General de Subvencions.  
Article 5. Inici d'actuacions i justificació de les despeses  
1. Les actuacions subvencionables es poden iniciar una vegada s'haja presentat la sol·licitud d'ajuda, sense que això implique cap reconeixement, ni que s'emetrà resolució aprovatòria sobre l'expedient de referència. S'han de programar els compromisos i justificar les despeses corresponents auxiliables amb anterioritat a l'1 de novembre de cada anualitat.   
2. Els demandants d'assessorament han de presentar compte justificatiu de les despeses en el qual han d'incloure certificat de l'entitat que va prestar el servici, amb un desglossament segons matèries, d'acord amb l'article 2 de l'Orde de 3 de desembre de 2009, i els costos parcials de cada apartat, s'inclouran les activitats consistents de visites a l'explotació i informes de situació respecte a la condicionalitat i seguretat i salut laboral, així com el calendari d'aplicació de les mesures correctores proposades. S'hi adjuntaran les factures i els justificants de pagament, en els quals no ha de figurar, en cap cas, cap element que tinga relació directa o indirecta amb la venda de productes o prestació de servicis aliens al propi servici d'assessorament, i s'acreditaran les despeses amb la presentació dels justificants bancaris corresponents.   
3. Per a procedir al pagament de les ajudes és necessari que el funcionari competent en la instrucció de l'expedient certifique la realització de les despeses per a les quals s'haguera concedit l'ajuda i del compliment de compromisos i obligacions adquirides pels beneficiaris. L'esmentat certificat, expressarà les despeses de les accions realitzades i la quantia de l'ajuda que corresponga, i ha de reduir, si escau, les despeses no realitzades o no justificades, sense perjudici que, per incompliment de l'objecte de l'ajuda concedida poguera emetre un informe pertinent per a la revocació de les ajudes aprovades.  
4. Una vegada comprovada la validesa de la factura i justificant de les despeses, serà estampillada l'original amb un segell pel funcionari actuant en el procés de control administratiu que indique la línia d'ajuda per la qual se subvencionen les esmentades despeses. Els pagaments realitzats en metàl·lic no s'admetran com a justificació de l'import de despeses auxiliables.  
Tal com s'establix en l'apartat 3, de l'article 19 de la Llei 38/2003, General de Subvencions, s'ha de comprovar que la quantia de la subvenció, aïlladament o en concurrència amb altres ajudes, incloses les concedides per a la creació o adequació d'entitats d'assessorament, no superen el cost de l'activitat subvencionada.  
5. El certificat de les ajudes implicarà una comprovació i avaluació prèvia de la qualitat tècnica dels servicis prestats i del compliment dels objectius previstos en les matèries objecte de l'assessorament.   
6. Els justificants de pagament de les despeses finançades i dels ingressos per les ajudes percebudes es mantindran, per part del beneficiari, a disposició de l'administració durant, almenys, els cinc anys següents a aquell en què s'haja realitzat el pagament final.  
Article 6. Finançament  
1. Les ajudes regulades en esta orde estan cofinançades pel Fons Europeu Agrícola de Desenvolupament Rural (FEADER) en un percentatge sobre el cost total de les despeses públiques elegible del 22,08% i s'han inclòs com actuacions auxiliables en el Programa de Desenvolupament Rural de la Comunitat Valenciana 2007-2013, en l'eix 1, Augment de la Competitivitat del Sector Agrícola i Forestal, per mitjà de la mesura 114, Utilització de Servicis d'Assessorament.  
Les despeses elegibles no finançades pel FEADER seran cofinançades a càrrec dels pressupostos generals de l'Estat i de la Comunitat Valenciana en els percentatges següents: Ministeri de Medi Ambient i Medi Rural i Marí amb el 71,98% i la Conselleria d'Agricultura, Pesca i Alimentació amb el 5,94%.  
Les ajudes a les despeses en concepte d'honoraris a causa de la utilització de servicis d'assessorament es concediran a càrrec del capítol 4, de la línia de subvenció SE832000 dels pressupostos de l'Agència Valenciana de Foment i Garantia Agrària.  
2. Les quanties totals màximes de les ajudes i les aplicacions pressupostàries que les financen, es faran públiques anualment mitjançant una resolució del titular de la Direcció de l'Agència Valenciana de Foment i Garantia Agrària publicada en el Diari Oficial de la Comunitat Valenciana, d'acord amb els pressupostos de la Generalitat corresponents a cada exercici pressupostari.  
Article 7. Control i reintegrament de les ajudes  
1. Els controls, la realització dels quals correspon a la Conselleria d'Agricultura, Pesca i Alimentació, tenen com a finalitat complir allò que s'establix en el títol II del Reglament (CE) número 65/2011, de 27 de gener, pel qual s'establixen disposicions d'aplicació del Reglament (CE) número 1698/2005, del Consell, pel que fa a l'aplicació dels procediments de control i la condicionalitat en relació amb les mesures d'ajuda al desenvolupament rural. Per consegüent, els beneficiaris de les ajudes s'han de sotmetre a este règim de controls i a aquells que puguen dur a terme la Intervenció General de la Generalitat, la Intervenció General de l'Estat i els organismes competents de la Unió Europea.  
Així mateix, l'acceptació d'estes ajudes per un beneficiari implica el seu compromís de col·laborar en els esmentats controls i inspeccions i proporcionar qualsevol documentació que es considere necessària, s'inclou l'acreditació de la titularitat de l'explotació i els registres comptables a què estiguen obligats per raó de la seua activitat, amb la finalitat de comprovar la veracitat de les dades consignades en la documentació presentada per a la percepció de l'ajuda, així com el compliment dels requisits i condicions previstos en esta disposició.  
2. El règim sancionador, si escau, i el reintegrament d'ajudes es regirà per allò que es disposa en la Llei 38/2003, de 17 de novembre, General de Subvencions.  
Tot açò sense perjudici de les possibles reduccions i exclusions que es puguen dur a terme, conforme a l'article 30 del Reglament (CE) número 65/2011, respecte a la reducció de l'ajuda per inadmissibilitat de les despeses justificades, o exclusió i/o recuperació de l'ajuda per declaració falsa del beneficiari, excepte causa de força major estimada per l'administració.  
3. Es consideren causes de força major, a més de les contingudes en l'article 47 del Reglament (CE) número 1974/2006, de 15 de desembre de 2006, de la Comissió, aquelles que conforme a l'apartat 2, de l'esmentat precepte, s'aporten per l'interessat a satisfacció de la Conselleria d'Agricultura, Pesca i Alimentació en un termini de deu dies hàbils, a comptar des que el productor o entitat estiga en condicions de poder fer-ho, termini que es pot prorrogar en 20 dies hàbils.  
Article 8. Compatibilitat de les ajudes  
L'ajudes són compatibles amb la política comunitària de la competència en virtut de l'article 88 del Reglament (CE) número 1698/2005, en la seua nova redacció feta pel Reglament (CE) número 74/2009, segons el qual, els articles 107, 108 i 109 del Tractat, relatius a les ajudes atorgades pels estats, no seran aplicables als pagaments efectuats pels esmentats estats, de conformitat amb el Reglament (CE) 1698/2005 dins de l'àmbit d'aplicació de l'article 42 del Tractat.  
Article 9. Informació i publicitat  
D'acord amb l'annex VI del Reglament (CE) núm. 1974/2006, totes les activitats informatives i publicitàries d'una actuació subvencionada pel FEADER han d'incorporar:  
La bandera europea, d'acord amb les normes gràfiques de l'annex VI, i el nom de la Unió Europea.  
La menció del Fons Europeu Agrícola de Desenvolupament Rural.  
El lema del FEADER: «Europa invertix en zones rurals».  
Qualsevol activitat de publicitat per part dels beneficiaris de les ajudes ha de respectar les anteriors obligacions de publicitat.  
DISPOSICIONS FINALS  
Primera  
Es faculta la titular de la direcció general competent en matèria de foment de la competitivitat a través d'ajudes estructurals per a dictar els actes, les resolucions i les instruccions necessàries per a l'aplicació d'esta orde.  
Segona  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 18 de febrer de 2011  
La consellera d'Agricultura, Pesca i Alimentació,  
MARITINA HERNÁNDEZ MIÑANA